Foto: Index, Hina

AMERIČKI strvinarski fond upisao se na nekretnine nekoliko tvrtki koncerna Agrokora, a kako je vidljivo u zemljišniku, potražuju ukupno milijardu i šezdeset milijuna eura. Riječ je o ostvarivanju prava po spornom zaduživanju Agrokora iz lipnja ove godine u visini od 480 milijuna eura po sistemu tzv. roll upa.

Kredit od 480 milijuna eura, a zaduženje veće od milijardu

Naime, početkom lipnja ove godine dogovoren je kredit od 480 milijuna eura s američkim fondom Knighthead. Izvanredni vladin povjerenik Ante Ramljak uz podršku privremenog vjerovničkog vijeća koje je on izabrao tako je zadužio Agrokor za novih pola milijarde eura i utjecao kroz roll up model na redoslijed još pola milijarde dugova. Roll up modelom priznat je jednaki iznos starih potraživanja i to kao prioritet kod naplate.

Zadužbine su u korist trusta Madison Pacific Trust Limited zbog "osiguranja sadašnjih i budućih tražbina".

Kredit su osigurali imatelji obveznica predvođeni fondom Knighthead Capital Management, a jamstvo za kredit je sva materijalna i nematerijalna imovina koja nije do sada založena. Drugim riječima, Knighthead je prava prebacio na Madison i ako bi došlo do prisilne naplate, Madison bi postao vlasnik zaplijenjene imovine. Sastav kredita nikada nije objavljen, a nikada nije objavljeno tko je sve kreditor. U svakom slučaju, američki fond Knighthead je kao zalog uzeo najvredniju mirovinu i to ne za 480 milijuna eura koliko je iznosio kredit iz lipnja, nego za više od milijardu eura koliko je iznosi njihov ukupni dug.

Zahvaljujući Ramljakovu roll up modelu imaju i prvenstvo pri naplati.

Ramljak i prije nešto što je postao povjerenik imao posla s Amerikancima

Za osiguranje tog kredita nisu založene samo nekretnine Jamnice, Belja, Zvijezde i PIK Vinkovca već su, dodatno, Jamnica i Ledo sklopile ugovor o zasnivanju založnog prava na određenim žigovima tih tvrtki.

Podsjetimo kako se ruska Sberbanka oštro protivila ovom kreditu, a bez uspjeha pokušali su ishoditi njegovu sudsku zabranu. Kako su objasnili, njime se novim vjerovnicima omogućava priznavanje tzv. super senior prava za njihove tražbine nastale prije 10. travnja 2017. No taj zahtjev je Trgovački sud u Zagrebu odbio.

Deal koji je dogovorio Ramljak sada je vidljiv i u zemljišnim knjigama. Naglasimo kako je prije nego što je donesen Lex Agrokor i prije nego što je imenovan za vladina vjerovnika, Ramljak imao susrete s predstavnikom Knighthead Capitala, što je i sam priznao. Iako je riječ o bitnom priznanju, Ramljak ne vidi u tome ništa sporno.

Evo što je zapravo sporno

Tekst se nastavlja ispod oglasa

Sporna je činjenica da je vladin aranžman za Amerikance izuzetno povoljan. Budući da su dali kredit dok su imali 50 posto ukupnih obveznica (1 obveznicu su vjerojatno platili oko 20 posto njezine nominalne vrijednosti), imaju prioritet za isplatu obveznica u nominalnom, dakle stopostotnom iznosu i dobit će natrag roll up kredit u cijelosti. Sjajan posao, ako imate prave ljude u vladi.

Ramljak je, podsjetimo, kritiziran da je zapravo u lipnju uzeo preveliki kredit kako bi se "povukao" što veći iznos starih potraživanja Knightheada u grupu prioritetnih vjerovnika. Problematičan je i omjer unutar roll upa koji je ponuđen pojedinim investitorima pa se može govoriti i o pogodovanju jer omjeri nisu bili adekvatni s obzirom na prethodna ulaganja.

Rusi su na vrijeme reagirali, a za razliku od njih koji su plasirali 1,4 milijarde eura, američki strvinarski fond kupovao je uoči bankrota obveznice s ogromnim diskontom, a vlada ih tretira kao najznačajnije kreditore.

U međuvremenu su Amerikanci mogli još jednom prodati obveznice (cijena im je sad dvostruko veća od one na povijesnom minimumu) ili će prodavati prava na prioritetnu isplatu, ili će ih vlada nagraditi Agrokorom.

Rusi već najavili tužbe

Zato će se poniženi Rusi obračunati s vladom tužbama, a vladin dogovor s Knightheadom na kraju će skupo platiti porezni obveznici.

Podsjetimo i kako je nedavno objavljena anonimna kaznena prijava u kojoj stoji da su Martina Dalić, Ante Ramljak i ostali udruženi u zločinačko udruženje imali namjeru preuzeti Agrokor, rasprodati ga i sami pribaviti imovinsku korist.

"Martina Dalić, Ante Ramljak, Alexander Dibelius, Wilheim Hemetsberger, Klaus Requat, Alastair Beveridge, Tin Dolički, Boris Šavorić i Tonči Korunić te NN osoba koje predstavlja Knighthead fond počinili su više kaznenih djela u okviru zločinačkog udruženja", stoji u kaznenoj prijavi koja izgleda kao da ju je pisao sam Todorić.

DORH-u pune ruke posla

U prijavi stoji da su navedeni namjeravali preuzeti Agrokor i njegovom rasprodajom sebi pribaviti protupravnu korist, na štetu Hrvatske i njenog gospodarstva. Tvrdi se da su sve organizirali ministrica Dalić i Ante Ramljak. "Oni su vodili zločinačko udruženje u okviru kojega su prihvatili i odobrili otkup 49 posto Agrokorovih bondova po 70 posto nižoj cijeni Knighthead fondu, da bi tzv. roll up financiranjem Agrokora samo na prvih 100 milijuna plasiranih eura, pribavili imovinsku korist fondu od 70 milijuna eura", piše u kaznenoj prijavi.